CELEX: 32021D1479
Language: el
Date: 2021-09-14 00:00:00
Title: Εκτελεστική απόφαση (ΕΕ) 2021/1479 της Επιτροπής της 14ης Σεπτεμβρίου 2021 για τη θέσπιση της ισοδυναμίας, με σκοπό τη διευκόλυνση του δικαιώματος ελεύθερης κυκλοφορίας εντός της Ένωσης, των πιστοποιητικών COVID-19 που εκδίδονται από το Μονακό με τα πιστοποιητικά που εκδίδονται σύμφωνα με τον κανονισμό (ΕΕ) 2021/953 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

15.9.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 325/42
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2021/1479 ΤΗΣ ΕΠΙΤΡΟΠΗΣ
         της 14ης Σεπτεμβρίου 2021
         για τη θέσπιση της ισοδυναμίας, με σκοπό τη διευκόλυνση του δικαιώματος ελεύθερης κυκλοφορίας εντός της Ένωσης, των πιστοποιητικών COVID-19 που εκδίδονται από το Μονακό με τα πιστοποιητικά που εκδίδονται σύμφωνα με τον κανονισμό (ΕΕ) 2021/953 του Ευρωπαϊκού Κοινοβουλίου και του Συμβουλίου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2021/953 του Ευρωπαϊκού Κοινοβουλίου και του Συμβουλίου, της 14ης Ιουνίου 2021, σχετικά με πλαίσιο για την έκδοση, την επαλήθευση και την αποδοχή διαλειτουργικών πιστοποιητικών εμβολιασμού κατά της COVID-19, διαγνωστικού της ελέγχου και ανάρρωσης από αυτή (Ψηφιακό Πιστοποιητικό COVID της ΕΕ) με σκοπό να διευκολυνθεί η ελεύθερη κυκλοφορία κατά τη διάρκεια της πανδημίας της COVID-19 (1), και ιδίως το άρθρο 8 παράγραφος 2,
         Εκτιμώντας τα ακόλουθα:
         
                     (1)
                  
                  
                     Ο κανονισμός (ΕΕ) 2021/953 θεσπίζει πλαίσιο για την έκδοση, την επαλήθευση και την αποδοχή διαλειτουργικών πιστοποιητικών εμβολιασμού κατά της COVID-19, διαγνωστικού της ελέγχου και ανάρρωσης από αυτή (στο εξής: ψηφιακό πιστοποιητικό COVID της ΕΕ), για τη διευκόλυνση της άσκησης του δικαιώματος ελεύθερης κυκλοφορίας των κατόχων των εν λόγω πιστοποιητικών κατά τη διάρκεια της πανδημίας της COVID-19. Συμβάλλει επίσης στη διευκόλυνση της σταδιακής και με συντονισμένο τρόπο άρσης των περιορισμών στην ελεύθερη κυκλοφορία που εφαρμόζονται από τα κράτη μέλη, σύμφωνα με το δίκαιο της Ένωσης, για την ανάσχεση της διασποράς του SARS-CoV-2.
                  
               
                     (2)
                  
                  
                     Ο κανονισμός (ΕΕ) 2021/953 επιτρέπει την αποδοχή πιστοποιητικών COVID-19 που χορηγούνται από τρίτες χώρες σε πολίτες της Ένωσης και τα μέλη των οικογενειών τους, όταν η Επιτροπή διαπιστώνει ότι τα εν λόγω πιστοποιητικά COVID-19 εκδίδονται σύμφωνα με πρότυπα που πρέπει να θεωρούνται ισοδύναμα με εκείνα που θεσπίζονται δυνάμει του εν λόγω κανονισμού. Επιπλέον, σύμφωνα με τον κανονισμό (ΕΕ) 2021/954 του Ευρωπαϊκού Κοινοβουλίου και του Συμβουλίου (2), τα κράτη μέλη πρέπει να εφαρμόζουν τους κανόνες που προβλέπονται στον κανονισμό (ΕΕ) 2021/953 στους υπηκόους τρίτων χωρών που δεν εμπίπτουν στο πεδίο εφαρμογής του εν λόγω κανονισμού, αλλά οι οποίοι παραμένουν ή διαμένουν νόμιμα στην επικράτειά τους και δικαιούνται να ταξιδεύουν σε άλλα κράτη μέλη σύμφωνα με το δίκαιο της Ένωσης. Ως εκ τούτου, τυχόν συμπεράσματα ισοδυναμίας που διατυπώνονται στην παρούσα απόφαση θα πρέπει να ισχύουν για τα πιστοποιητικά COVID-19 που χορηγούνται από το Μονακό σε πολίτες της Ένωσης και τα μέλη των οικογενειών τους. Ομοίως, βάσει του κανονισμού (ΕΕ) 2021/954, τα εν λόγω συμπεράσματα ισοδυναμίας θα πρέπει, επίσης, να ισχύουν για τα πιστοποιητικά COVID-19 που χορηγούνται από το Μονακό σε υπηκόους τρίτων χωρών που παραμένουν ή διαμένουν νόμιμα στην επικράτεια των κρατών μελών, υπό τους όρους που καθορίζονται στον εν λόγω κανονισμό.
                  
               
                     (3)
                  
                  
                     Στις 29 Ιουλίου 2021 το Μονακό υπέβαλε στην Επιτροπή πληροφορίες σχετικά με την έκδοση διαλειτουργικών πιστοποιητικών εμβολιασμού κατά της νόσου COVID-19, διαγνωστικού ελέγχου και ανάρρωσης από αυτή στο πλαίσιο του συστήματος με τίτλο «SUIVTST» («Suivi des tests biologiques»). Το Μονακό ενημέρωσε την Επιτροπή ότι έκρινε ότι τα πιστοποιητικά του για τη νόσο COVID-19 εκδίδονται σύμφωνα με τυποποιημένο και τεχνολογικό σύστημα που είναι διαλειτουργικό με το πλαίσιο εμπιστοσύνης που θεσπίστηκε με τον κανονισμό (ΕΕ) 2021/953 και επιτρέπει την επαλήθευση της γνησιότητας, της εγκυρότητας και της ακεραιότητας των πιστοποιητικών. Σχετικά με αυτό, το Μονακό ενημέρωσε την Επιτροπή ότι τα πιστοποιητικά για τη νόσο COVID-19 που εκδίδονται από το Μονακό σύμφωνα με το σύστημα «SUIVTST» περιέχουν τα δεδομένα που αναφέρονται στο παράρτημα του κανονισμού (ΕΕ) 2021/953.
                  
               
                     (4)
                  
                  
                     Επιπλέον, το Μονακό ενημέρωσε την Επιτροπή ότι θα εκδίδει διαλειτουργικά πιστοποιητικά εμβολιασμού για το εμβόλιο Comirnaty κατά της νόσου COVID-19.
                  
               
                     (5)
                  
                  
                     Το Μονακό ενημέρωσε, επίσης, την Επιτροπή ότι θα εκδίδει διαλειτουργικά πιστοποιητικά διαγνωστικού ελέγχου μόνο για τις δοκιμασίες SARS-CoV-2 με αλυσιδωτή αντίδραση πολυμεράσης-αντίστροφης μεταγραφάσης (RT-PCR).
                  
               
                     (6)
                  
                  
                     Η Επιτροπή διενήργησε, στις 2 Σεπτεμβρίου 2021, τεχνικές δοκιμές που κατέδειξαν ότι τα πιστοποιητικά εμβολιασμού κατά της νόσου COVID-19, διαγνωστικού ελέγχου και ανάρρωσης από αυτή που εκδίδονται από το Μονακό σύμφωνα με το σύστημα «SUIVTST» είναι διαλειτουργικά με το πλαίσιο εμπιστοσύνης που θεσπίστηκε με τον κανονισμό (ΕΕ) 2021/953, επιτρέποντας την επαλήθευση της γνησιότητας, της εγκυρότητας και της ακεραιότητάς τους. Η Επιτροπή επιβεβαίωσε επίσης ότι τα πιστοποιητικά για τη νόσο COVID-19 που εκδίδονται από το Μονακό σύμφωνα με το σύστημα «SUIVTST» περιέχουν τα αναγκαία δεδομένα.
                  
               
                     (7)
                  
                  
                     Στις 3 Σεπτεμβρίου 2021 το Μονακό ενημέρωσε την Επιτροπή ότι θα δεχθεί τα πιστοποιητικά εμβολιασμού, διαγνωστικού ελέγχου και ανάρρωσης που εκδίδονται από τα κράτη μέλη σύμφωνα με τον κανονισμό (ΕΕ) 2021/953. Το Μονακό ενημέρωσε την Επιτροπή ότι θα δεχθεί αποδεικτικά στοιχεία εμβολιασμού για εμβόλια που έχουν αδειοδοτηθεί σε επίπεδο ΕΕ, καθώς και για άλλα εμβόλια αποδεκτά από τη Γαλλία. Το Μονακό ενημέρωσε επίσης την Επιτροπή ότι θα δεχθεί διαλειτουργικά πιστοποιητικά διαγνωστικού ελέγχου για τις δοκιμασίες ενίσχυσης νουκλεϊκών οξέων (NAAT), όπως είναι η δοκιμασία RT-PCR, και για τις ταχείες δοκιμασίες αντιγόνων που παρατίθενται στον κοινό και επικαιροποιημένο κατάλογο με τις ταχείες δοκιμασίες αντιγόνων για τη νόσο COVID-19, ο οποίος συμφωνήθηκε από την επιτροπή υγειονομικής ασφάλειας, που συστάθηκε με το άρθρο 17 της απόφασης αριθ. 1082/2013/ΕΕ του Ευρωπαϊκού Κοινοβουλίου και του Συμβουλίου (3). Τέλος, το Μονακό ενημέρωσε την Επιτροπή ότι θα δεχθεί πιστοποιητικά ανάρρωσης με βάση θετικό αποτέλεσμα δοκιμής NAAT.
                  
               
                     (8)
                  
                  
                     Στις 3 Σεπτεμβρίου 2021 το Μονακό ενημέρωσε επίσης την Επιτροπή ότι, κατά την επαλήθευση των πιστοποιητικών εμβολιασμού, διαγνωστικού ελέγχου και ανάρρωσης που εκδίδονται από τα κράτη μέλη σύμφωνα με τον κανονισμό (ΕΕ) 2021/953, τα δεδομένα προσωπικού χαρακτήρα που περιλαμβάνονται στα πιστοποιητικά θα υποβάλλονται σε επεξεργασία μόνο για να επαληθευτεί και να επιβεβαιωθεί ο εμβολιασμός, το αποτέλεσμα του διαγνωστικού ελέγχου ή η ανάρρωση του κατόχου και δεν θα διατηρούνται στη συνέχεια.
                  
               
                     (9)
                  
                  
                     Ως εκ τούτου, πληρούνται τα αναγκαία στοιχεία για να εξαχθεί το συμπέρασμα ότι τα πιστοποιητικά COVID-19 που εκδίδονται από το Μονακό σύμφωνα με το σύστημα «SUIVTST» πρέπει να θεωρούνται ισοδύναμα με τα πιστοποιητικά που εκδίδονται σύμφωνα με τον κανονισμό (ΕΕ) 2021/953.
                  
               
                     (10)
                  
                  
                     Κατά συνέπεια, τα πιστοποιητικά COVID-19 που εκδίδονται από το Μονακό σύμφωνα με το σύστημα «SUIVTST» θα πρέπει να γίνονται δεκτά υπό τους όρους που αναφέρονται στο άρθρο 5 παράγραφος 5, στο άρθρο 6 παράγραφος 5 και στο άρθρο 7 παράγραφος 8 του κανονισμού (ΕΕ) 2021/953.
                  
               
                     (11)
                  
                  
                     Για να μπορέσει να εφαρμοστεί η παρούσα απόφαση, το Μονακό θα πρέπει να συνδεθεί με το πλαίσιο εμπιστοσύνης για το ψηφιακό πιστοποιητικό COVID της ΕΕ που θεσπίστηκε με τον κανονισμό (ΕΕ) 2021/953.
                  
               
                     (12)
                  
                  
                     Για την προστασία των συμφερόντων της Ένωσης, ιδίως στον τομέα της δημόσιας υγείας, η Επιτροπή μπορεί να κάνει χρήση των εξουσιών της προκειμένου να αναστείλει ή να καταγγείλει την παρούσα απόφαση, εάν δεν πληρούνται πλέον οι όροι του άρθρου 8 παράγραφος 2 του κανονισμού (ΕΕ) 2021/953.
                  
               
                     (13)
                  
                  
                     Δεδομένης της ανάγκης να συνδεθεί το Μονακό, το συντομότερο δυνατόν, με το πλαίσιο εμπιστοσύνης για το ψηφιακό πιστοποιητικό COVID της ΕΕ που θεσπίστηκε με τον κανονισμό (ΕΕ) 2021/953, η παρούσα απόφαση θα πρέπει να αρχίσει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
                  
               
                     (14)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της επιτροπής που συστάθηκε βάσει του άρθρου 14 του κανονισμού (ΕΕ) 2021/953,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Τα πιστοποιητικά εμβολιασμού κατά της νόσου COVID-19, διαγνωστικού ελέγχου και ανάρρωσης από αυτή που εκδίδονται από το Μονακό σύμφωνα με το σύστημα «SUIVTST» αντιμετωπίζονται, για τον σκοπό της διευκόλυνσης του δικαιώματος ελεύθερης κυκλοφορίας εντός της Ένωσης, ως ισοδύναμα με εκείνα που εκδίδονται σύμφωνα με τον κανονισμό (ΕΕ) 2021/953.
         
         
            Άρθρο 2
            Το Μονακό συνδέεται με το πλαίσιο εμπιστοσύνης για το ψηφιακό πιστοποιητικό COVID της ΕΕ που θεσπίστηκε με τον κανονισμό (ΕΕ) 2021/953.
         
         
            Άρθρο 3
            Η παρούσα απόφαση αρχίζει να ισχύει την ημέρα της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 14 Σεπτεμβρίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 211 της 15.6.2021, σ. 1.
         
            (2)  Κανονισμός (ΕΕ) 2021/954 του Ευρωπαϊκού Κοινοβουλίου και του Συμβουλίου, της 14ης Ιουνίου 2021, σχετικά με πλαίσιο για την έκδοση, την επαλήθευση και την αποδοχή διαλειτουργικών πιστοποιητικών εμβολιασμού κατά της COVID-19, διαγνωστικού της ελέγχου και ανάρρωσης από αυτή (Ψηφιακό Πιστοποιητικό COVID της ΕΕ) όσον αφορά υπηκόους τρίτων χωρών που παραμένουν ή διαμένουν νόμιμα στις επικράτειες κρατών μελών κατά τη διάρκεια της πανδημίας της COVID-19 (ΕΕ L 211 της 15.6.2021, σ. 24)
         
            (3)  Απόφαση αριθ. 1082/2013/ΕΕ του Ευρωπαϊκού Κοινοβουλίου και του Συμβουλίου, της 22ας Οκτωβρίου 2013, σχετικά με σοβαρές διασυνοριακές απειλές κατά της υγείας και για την κατάργηση της απόφασης αριθ. 2119/98/ΕΚ (ΕΕ L 293 της 5.11.2013, σ. 1).